જીવન બહુરંગી અને બહુઆયામી છે. બાળકનું જીવન માત્ર પુસ્તકોમાં પસાર થાય એ અપરાધ છે. એ વાત સાચી છે કે પુસ્તક માહિતીનું અને જ્ઞાનનું વહન કરે છે. પરંતુ સમજદાર થવાનો એ એકમાત્ર રસ્તો નથી. પુસ્તકથી મળેલું જ્ઞાન એકાંગી હોય છે. શાળાઓએ અને શિક્ષણ તંત્રોએ આ વાત વહેલી તકે સમજવાની જરૂર છે. વિદ્યાર્થીઓને તમામ રીતે જીવનને જીવવા અને માણવા માટે તૈયાર કરવામાં પુસ્તકો અને યાદશક્તિનો મર્યાદિત જ રોલ છે. પુસ્તકિયા જ્ઞાનને વિદ્વતા ગણવાનો સમય વીતી ગયો છે. આજકાલ પુસ્તકિયા કીડાઓ ઘણી મહત્વની જગ્યાઓ પર ગોઠવાઈ જાય છે ખરા પણ પરફોર્મંસ ન આપી શકે તો પોતાને માટે અને બીજાને માટે સમસ્યા ઊભી કરે છે.